Sonja av Norge

Oppvekst og utdanning

Sonja Haraldsen vokste opp i Tuengen allé 1B (nå Charlotte Andersens vei 1A) på Vinderen i Oslo og tok realskole-eksamen i 1954. Hun utdannet seg i kjole- og draktsøm ved Oslo yrkesskole. Deretter reiste hun til Sveits og tok eksamen ved l'École Professionelle des jeunes Filles i Lausanne. Undervisningen omfattet også samfunnsfag, regnskap og motetegning. Senere tok Dronningen artium som privatist ved Bjørknes Privatskole. Etter å ha avlagt eksamen i fagene fransk, engelsk og kunsthistorie ved Universitetet i Oslo ble hun cand. mag. Hun er også tildelt tittelen æresdoktor (Doctor of Humane Letters) ved Pacific Lutheran University.
Sonjas søsken var Haakon Haraldsen (1921–2016), Gry Henriksen (1924–1970) og Karl Herman Haraldsen (1929–1936).

Forlovelse og bryllup

Sonja Haraldsen møtte kronprins Harald første gang i 1959. Ni år senere ble det klart at han fikk gifte seg med sin utvalgte. I mars 1968 kom meldingen om at kong Olav hadde gitt sin tillatelse til at kronprinsen fikk gifte seg borgerlig. Forlovelsen ga støtet til en debatt om monarkiets fremtid i Norge. Motstanden mot at kronprinsen giftet seg borgerlig viste seg å bli langt mindre enn mange fryktet. Kronprinsesse Sonja ble fra første stund godtatt av folket som medlem av Kongehuset. Den 29. august 1968 sto bryllupet i Oslo domkirke. I forbindelse med vielsen ble kronprinsessen også tildelt Storkorset av St. Olavs Orden.

Kronprinsesse og dronning

Straks etter bryllupet tok kronprinsessen tak i sine kongelige gjøremål ved å representere i Norge og i utlandet. I 1972 var hun medvirkende til opprettelsen av Prinsesse Märtha Louises Fond, som yter hjelp til funksjonshemmede barn i Norge. Hun har deltatt aktivt i store innsamlinger av midler for å hjelpe internasjonale flyktninger og besøkte på 1970-tallet blant annet vietnamesiske båtflyktninger i Malaysia.
Fra 1987 til 1990 var kronprinsesse Sonja visepresident i Norges Røde Kors. Hun var ansvarlig for organisasjonens internasjonale aktiviteter. Hun deltok i delegasjoner til Botswana og Zimbabwe i 1989.
Da kong Olav V døde 17. januar 1991, besteg kronprins Harald tronen som kong Harald V. Kronprinsesse Sonja ble samtidig Norges første dronning på 53 år. Dronning Sonja ledsaget kong Harald da han avla ed til forfatningen i Stortinget 21. januar 1991. For første gang på 69 år var en dronning til stede i Stortingssalen. Senere har dronningen også vært til stede når kongen har lest Trontalen under Stortingets høytidelige åpning. Etter eget ønske ble kongeparet signet i Nidarosdomen i Trondheim 23. juni 1991.
Som dronning har hun bidratt til å omforme og nyorganisere kongehusets funksjoner. Under oppussingen av Slottet i Oslo var dronning Sonja en av de viktigste premissleverandørene. Også ved ivaretakelsen og byggingen av andre kongeboliger i Norge har hun spilt en betydelig rolle.
Fra tidlig ungdomstid av har hun vært opptatt av moderne kunst, og som samler og mesén har hun betydd mye for mange kunstnere. Hennes private kunstsamling ble utstilt på Henie-Onstad-Museet i 2001–2002 og ble en publikumsmagnet. I samlingen finner vi kunstnere som Andy Warhol, Inger Sitter, Leonard Rickhard, Kira Wager, A K Dolven, Mari Slaattelid, Axel Hütte, Bjarne Melgaard og Kjell Nupen.
Dronningen er ellers et aktivt friluftsmenneske og går ofte turer i fjellet.